Allaunda Tropfstoahöin, aa Fraunhöin gnannt (Allander Tropfsteinhöhle bzw. Frauenhöhle, 1911/2): de liagt aum Buchbeag bei Allaund neadli vom Päustoa und is de fünftlängste Höin vom Weanawoid. Se wiad ois Schauhöin betriam, is 177 m laung und weist an Hechnuntaschied vo 25 m auf. Drin kaunst a Rund iwa Stiagn und Leitan gehn, dabei kaunst de Tropfstoana, wia aa Beagmüli, aun de Wänd sehn. Ma hod Knochn vo an 10.000 Joah oidn Braunbärn und Troglophiln (des san Viecha, de wos nua in Höin le'm) gfundn, de san drin ausgstööt.